Petrol Diesel Price और LPG के बढ़ते दामों के खिलाफ कांग्रेस का हल्ला बोल, सांसदों ने किया प्रदर्शन
आज एक बार फिर तेल कंपनियों ने पेट्रोल और डीजल के दामों में प्रति लीटर 80 पैसे की बढ़ोत्तरी की है। LPG भी 50 रुपए प्रति सिलेंडर महंगी हो गई है। अब कांग्रेस सांसदों ने लगातार बढ़ती कीमतों के खिलाफ विरोध प्रदर्शन किया है।
पेट्रोल और डीजल के दामों में लगातार दूसरे दिन भी बढ़ोत्तरी हुई। आज यानी 23 मार्च को एक बार फिर तेल कंपनियों ने पेट्रोल और डीजल के दामों में प्रति लीटर 80 पैसे की बढ़ोत्तरी की है। दूसरी तरफ, रसोई में खाना पकाना भी महंगा हो गया है। LPG भी 50 रुपए प्रति सिलेंडर महंगी हो गई है। अब कांग्रेस सांसदों ने लगातार बढ़ती कीमतों के खिलाफ विरोध प्रदर्शन किया है। न्यूज़ एजेंसी 'ANI' के मुताबिक, संसद में गांधी प्रतिमा के पास कांग्रेस सांसदों ने प्रदर्शन किया। बता दें, राजधानी दिल्ली में पेट्रोल की कीमत बढ़कर 97.01 रुपये प्रति लीटर और डीजल की कीमत 88.27 रुपये प्रति लीटर हो गई है। रूस-यूक्रेन के बीच जारी जंग का असर दुनिया भर में ईंधन की कीमतों पर पड़ा है। अंतरराष्ट्रीय बाजार में कच्चे तेल की कीमतों में पिछले कुछ दिनों काफी तेज उछाल हुई है। यही वजह है कि देश की सरकारी कंपनियों ने भी ईंधन की कीमतें बढ़ा दी है। इससे पहले कल भी पेट्रोल और डीजल की कीमतें बढ़ाई गई थीं।वहीं देश की आर्थिक राजधानी मुंबई में पेट्रोल-डीजल की कीमतों में 85 पैसे की बढ़ोतरी हुई है। यहां अब पेट्रोल का दाम बढ़कर प्रति लीटर 111.67 रुपये और डीज़ल की कीमत 95.85 रुपये प्रति लीटर हो गई है। उधर, कोलकाता में पेट्रोल की कीमत बढ़कर 106.34 रुपये प्रति लीटर और डीजल की कीमत 91.42 रुपये प्रति लीटर हो गई है। इसके अलावा चेन्नई में भी पेट्रोल की कीमत 100 से ऊपर है। यहां पेट्रोल 102.91 रुपये प्रति लीटर और डीजल 92.95 रुपये प्रति लीटर की दर से बिक रहा है।